TACC ผนึก “BONCAFÉ” รุกตลาดกาแฟ-พัฒนาเครื่องดื่มไร้แอลกอฮอล์
TACC จับมือ “BONCAFE” รุกตลาดกาแฟ เพิ่มศักยภาพธุรกิจ เสริมความแข็งแกร่งทางธุรกิจเครื่องดื่มไร้แอลกอฮอล์ ต่อยอดกลุ่มลูกค้าภูมิภาคอาเซียน
22 ก.ย. 2564

นายชัชชวี วัฒนสุข ประธานกรรมการบริหาร บริษัท ที.เอ.ซี.คอนซูเมอร์ จำกัด (มหาชน) หรือ TACC  เปิดเผยว่า บริษัท ที.เอ.ซี คอนซูเมอร์ จับมือกับ บริษัท บอนกาแฟ (ประเทศไทย) จำกัด หรือ BONCAFÉ เพื่อร่วมกันพัฒนาเครื่องดื่มปราศจากแอลกอฮอล์ และอุปกรณ์ผลิต จำหน่ายเครื่องดื่ม ผ่านการวางแผนเชิงกลยุทธ์ในฐานะคู่ค้าพันธมิตรภายใต้จุดประสงค์ การร่วมกันพัฒนาเป็นศูนย์นวัตกรรมวิจัยพัฒนา ผลิตสินค้าอย่างครบวงจรให้แก่กันและกัน โดย TACC มีทีมวิจัยพัฒนาสูตรเครื่องดื่มที่มีความเชี่ยวชาญ และความสามารถชั้นนำระดับประเทศ ผลิตเครื่องดื่มให้เซเว่นอีเลฟเว่น แบล็คแคนยอน กาแฟพันธุ์ไทย และอื่นๆ
นอกจากนี้ ยังมีสูตรเครื่องดื่มในโถกดเซเว่นอีเลฟเว่น ที่ได้รับรางวัลระดับโลก Superior Taste Award จาก International Taste Institute เช่น สูตรกาแฟลาเต้ และสูตรชาไทย รวมถึงสูตรเครื่องดื่ม All Café ที่ได้รับรางวัล คือ สูตรชามะนาว เป็นต้น  ขณะเดียวกันยังมีคู่ค้าพันธมิตรลูกค้ารายใหญ่ คือ เซเว่นอีเลฟเว่น  และยังมีคู่ค้าซึ่งเป็นคู่ค้าพันธมิตรผู้จัดหา ปัจจัยทางการผลิตที่มีความรู้ความสามารถในการช่วยเหลือสนับสนุนในการวิจัยพัฒนา และผลิตสินค้าได้เป็นอย่างดี
ขณะที่ BONCAFÉ นั้นถือเป็นผู้เชี่ยวชาญที่มีชื่อเสียงในด้านธุรกิจกาแฟ ตลอดจนมีสินค้าอุปกรณ์ให้แก่ผู้ประกอบธุรกิจกาแฟอย่างครบวงจร ตั้งแต่ผลิตภัณฑ์กาแฟชั้นนำระดับโลก รวมไปถึงการผลิตกาแฟภายใต้แบรนด์ของตนเองที่ได้ คุณลลนา ก้องธรนินทร์  หรือหมอเจี๊ยบมาเป็นพรีเซ็นเตอร์ และนำเข้าเครื่องทำกาแฟแบรนด์ดังอย่าง La Marzocco, La San Marco และเครื่องบด Mahlkonig
รวมทั้งยังมีศูนย์การเรียนรู้ บอนกาแฟ อะคาเดมี่ ที่เปิดสอนตั้งแต่การทำสูตรเครื่องดื่ม การใช้เครื่องทำกาแฟ และการคำนวณจุดคุ้มทุน โดยวิทยากรมากประสบการณ์กว่า 10 ปี นอกจากนี้ยังนำเข้าผลิตภัณฑ์คุณภาพมากมาย เช่น น้ำเชื่อม Torani, ซอสตกแต่ง Lyons และซอสผลไม้เข้มข้น Andros โดยปัจจุบัน บอนกาแฟ มีสาขาและศูนย์บริการ จำนวน 23 แห่งทั่วประเทศไทย มีฐานลูกค้าในเครือโรงแรม ร้านอาหาร ร้านกาแฟ สำนักงาน ห้างสรรพสินค้าชั้นนำ รวมทั้งยังมีช่องทางการขายออนไลน์ และอีคอมเมิร์ซ ไม่ว่าจะเป็นช่องทางผ่านเว็บไซต์ของ LAZADA SHOPEE และ JD Central อีกด้วย
“การจับมือกับบอนกาแฟในครั้งนี้ จะช่วยทำให้ TACC สามารถพัฒนาเป็นศูนย์พัฒนาสินค้าที่มีคุณภาพแบบครบวงจร มีความหลากหลายมากขึ้น เพื่อตอบโจทย์ผู้บริโภคในปัจจุบัน และรองรับการแข่งขันที่เพิ่มขึ้นในตลาดเครื่องดื่ม ซึ่งบอนกาแฟจะเข้ามาช่วยต่อยอดการขยายฐานลูกค้าให้เข้าถึงผู้บริโภคในทุกกลุ่ม ทั้งในส่วนของเครื่องกดดื่มร้อนอัตโนมัติ (HOT VENDING MACHINE) ด้วยการนำไปจัดจำหน่ายผ่านตัวแทนของบอนกาแฟในจังหวัดต่างๆ ทั่วประเทศไทย รวมทั้งมีการวิจัยและพัฒนาสินค้าเครื่องดื่มร่วมกัน ซึ่งการจับมือกันในครั้งนี้จะสนับสนุนการก้าวสู่การเป็นผู้นำด้านการวิจัยพัฒนาเครื่องดื่มปราศจากแอลกอฮอล์ของไทย และเติบโตต่อยอดธุรกิจไปสู่ภูมิภาคอาเซียนได้ในอนาคต”  นายชัชชวี กล่าว
นางสาวอุษาพรรณ อินทีวรวงศ์ ประธานเจ้าหน้าที่ฝ่ายบริหาร ของบริษัท บอนกาแฟ (ประเทศไทย) จำกัด เปิดเผยว่า ทาง TACC มีความเชี่ยวชาญในผลิตภัณฑ์ Non-Coffee และบอนกาแฟเองก็มีความเชี่ยวชาญทางด้านผลิตภัณฑ์ Coffee การผนึกกำลังกันในครั้งนี้ ถือเป็นการนำเอาความเชี่ยวชาญและ Know-How ในผลิตภัณฑ์เครื่องดื่มที่ทั้งคู่เองก็มีประสบการณ์ในธุรกิจมายาวนานมาแลกเปลี่ยน และพัฒนาต่อยอดร่วมกัน ทำให้เราได้มาแชร์ Trend ซึ่งกันและกัน เพื่อก้าวสู่การเป็นผู้นำในตลาดได้แข็งแกร่งยิ่งขึ้น ซึ่งจะเป็นประโยชน์อย่างยิ่งในสถานการณ์ปัจจุบันที่โจทย์ของลูกค้าและ Trend ตลาดเปลี่ยนแปลงค่อนข้างเร็ว
ทั้งนี้ TACC และบอนกาแฟเองก็มีฐานลูกค้าที่เหนียวแน่นในแต่ละกลุ่มตลาด เป็นข้อการันตีได้ว่าผลิตภัณฑ์ของเราที่จะร่วมมือกันพัฒนาในอนาคต จะสามารถตอบสนองความต้องการของผู้บริโภคได้อย่างกว้างขวางและมีคุณภาพยิ่งขึ้น
 
 
 
 
 
 